G. Gál, poslanec: (2010-05-26):
Nie som nepriateľom Slovenska, ba opak. Ako niekdajší predseda výboru pre nezlučiteľnosť funkcií, čiže jedného výboru Národnej rady, som so cťou, podľa najlepšieho vedomia a svedomia reprezentoval túto krajinu. Či to bolo doma, tak aj v zahraničí. Žijem tu rád. Chcem tu naďalej žiť i so svojou rodinou v pokoji, mieri. Ale chcem tu žiť ako plnohodnotný občan tejto krajiny, Slovenskej republiky, ktorého ale jeho lojalita nebude neustále spochybňovaná a tiež nebude jeho identita vystavená neustálym útokom. A verte mi, že si to želá drvivá väčšina občanov Slovenskej republiky maďarskej národnosti. Odmietame byť zajatcami vysokej politiky tak slovenskej, ako aj maďarskej. Strana Most – Híd považuje zvolanie mimoriadnej schôdze Národnej rady v takomto termíne k tomuto bodu k dvojakému štátnemu občianstvu za priehľadný politický ťah a troška tak za volebný míting niektorých koaličných strán. Lebo v iných závažných otázkach, ktoré sme mali prednedávnom, táto schôdza, mimoriadna schôdza nevedela prebehnúť. Teraz nemáme zanalyzované, aký dopad bude mať zákon, ktorý prijal maďarský parlament, ako sa bude dotýkať občanov Slovenskej republiky, a preto si myslíme, že to je len ďalšie vyvolanie politických vášní a ďalší krok k zvyšovaniu napätia medzi Maďarmi a Slovákmi. Majme na pamäti, aký ošiaľ tu bol ohľadom krajanského zákona. Čo sa z toho naplnilo? Samozrejme, uvedomujem si, že toto napätie vyvolala maďarská strana s tým, že zasiahla do volebnej kampane, nakoľko tento zákon nadobudne platnosť až 20. augusta a účinnosť až 1. 1. 2011. Čiže mohlo to byť ešte časovo odložené na inú dobu, kým prebehnú na Slovensku voľby. Ale asi niekto mal iný úmysel. Ale vládna koalícia, bohužiaľ, ako sme už zvyknutí, využíva túto situáciu na odpútanie pozornosti od škandálu financovania niektorých strán, škandálov typu emisie, mýto. Lebo ja si myslím, že predávanie poslaneckých miest, rozparcelovanie Slovenska svojim mecenášom, sú mi skutočnými bezpečnostnými rizikami, ktoré sú v rozpore s národnoštátnymi záujmami Slovenskej republiky. Ešte slovenská vláda troška reaguje bezhlavo. Už teraz vyvoláva pocit strachu, chce trestať svojich občanov. Vyhlásenie predsedu vlády, že rovnako v tomto zákone bude ustanovenie, ktoré bude presne určovať, že ak je nejaký výkon verejnej funkcie na Slovensku viazaný na štátne občianstvo Slovenskej republiky, tak nadobudnutím štátneho občianstva Maďarskej republiky automaticky stratí tento človek právo vykonávať verejnú funkciu, je podľa mňa diskriminujúce, nakoľko sa bude týkať len osôb, ktoré budú mať druhé štátne občianstvo Maďarskej republiky. A pritom viem, že v súčasnosti už je koľko ľudí s dvojakým štátnym občianstvom v štátnej správe. Doteraz vám nevadili? Ako netvorili bezpečnostné riziko? Nemyslím si. Však koniec koncov v Národnej rade máme poslancov s dvojakým štátnym občianstvom. Ako máme s tým nejaký problém? Je tu občan Švajčiarskej republiky, je tu občan Ruskej federácie. Je tu nejaké bezpečnostné riziko? Není. Prečo práve to dvojaké občianstvo Maďarskej republiky musí byť tým bezpečnostným rizikom? (Reakcie z pléna.) Keď vychádzame z toho, že dobre, neprijmeme diskriminujúci zákon, že sa bude sťahovať na každého, ktorý sa bude uchádzať o dvojaké štátne občianstvo, ako sa vysporiadame s našimi medzinárodnými dohodami, ktoré niektoré dovoľujú mať aj do budúcna dvojaké štátne občianstvo? A tiež ako budeme v tomto smere napĺňať tieto naše dohody? Dvojaké občianstvo vo svete ani v Európe nie je bezpečnostným rizikom. Je bežnou praxou. Bežnou praxou, ale nie je, ako to nastolila maďarská politika, ja si to uvedomujem a im to vyčítame, ale európske na tom nie je, ako reaguje Slovenská republika, to tiež nie je európske. Preto opätovne vyzývam k odloženiu všetkých nezodpovedných krokov, ktoré sa vláda a parlament chystajú prijať. Takéto závažné otázky potrebujú chladnejšiu hlavu. Horúcou ihlou šiť takéto protiopatrenie je vrcholne nezodpovedné. Pán poslanec Lipšic hovoril, že je všetko kóšer. Ako sa potom vysporiadame s čl. 5 ods. 2 ústavy, ktorý hovorí, že nikomu nemožno odňať štátne občianstvo Slovenskej republiky proti jeho vôli. Proti jeho vôli. (Reakcie z pléna.) Ale on prejavil vôľu mať dvojaké štátne občianstvo a neprejavil vôľu sa vzdať slovenského štátneho občianstva. Treba sa s tým vysporiadať, nuž je treba to zanalyzovať a nie to šiť horúcou ihlou. Teraz prijal maďarský parlament nejaký zákon a my na to ešte v ten deň budeme reagovať bez toho, aby sme následky takýchto vecí trošku rozmysleli. Vieme teraz zodpovedať otázky, aké následky vyvolá jednostranné odňatie štátneho občianstva napríklad na dôchodkové zabezpečenie, na sociálne dávky, na poskytovanie zdravotnej starostlivosti? To všetko, všetko, všetko ale treba premyslieť. To nielen tak, že my odnímeme a potom budeme platiť do susedného štátu. (Reakcie z pléna.) Ale to bude náš problém, našej Sociálnej poisťovne, našej zdravotnej poisťovne... (Ruch v sále. Prerušenie vystúpenia predsedajúcim.)